Κοτόσουπα αυγολέμονο με μαύρο κοτόπουλο
Σας έχουμε μυστικό για το τέλειο αυγολέμονο σε μια κοτόσουπα όνειρο, μαγειρεμένη με ελληνική ράτσα μαύρου κοτόπουλου.
1 κοτόπουλο βάρους 1.600-1.800 γρ., σε κομμάτια-μερίδες, 1 μεγάλο κρεμμύδι, κομμένο στα τέσσερα, 1 κεφάλι σκόρδου κομμένο εγκάρσια στη μέση, 1 ολόκληρο καρότο, 1 μεγάλο κλωνάρι σέλερι, 1 ντομάτα (ή 2 ντοματάκια κονσέρβας, στραγγισμένα), 1 φύλλο δάφνης, 1-2 κλωνάρια θυμάρι (ή λίγο ξερό θυμάρι), αλάτι, 10 κόκκοι μαύρο πιπέρι, χυμός από 2 λεμόνια, 6 αυγά , αλάτι, φρεσκοτριμμένο πιπέρι
Για να φτιάξουμε κοτόσουπα αυγολέμονο με μαύρο κοτόπουλο, ξεκινάμε πλένοντας καλά το κοτόπουλο. Το αλατίζουμε και το βάζουμε σε μεγάλη κατσαρόλα. Το καλύπτουμε καλά με μπόλικο νερό και το βάζουμε να πάρει βράση. Χαμηλώνουμε τη φωτιά και αρχίζουμε να ξαφρίζουμε, συνεχίζοντας για όση ώρα σχηματίζεται αφρός στην επιφάνεια– σχεδόν 30 λεπτά. Είναι σημαντικό να απομακρύνουμε τον γκριζωπό αυτό αφρό, γιατί αλλοιώνει τη νοστιμιά του ζωμού, τον κάνει δύσοσμο, βαρύ και με δυσάρεστη γεύση, ενώ τον εμποδίζει να παραμείνει διαυγής. Όταν σταματήσει να σχηματίζεται αφρός, ρίχνουμε στην κατσαρόλα όλα τα υπόλοιπα υλικά και σιγοβράζουμε για 1-1 1⁄2 ώρα, με ξεσκέπαστη κατσαρόλα ή μέχρι να μαλακώσει καλά το πουλερικό.Βγάζουμε με προσοχή το πουλερικό και το μεταφέρουμε σε ταψάκι. Σουρώνουμε τον ζωμό από ψιλό σουρωτήρι (πιέζουμε τα στερεά υλικά, όχι για να λιώσουν εντελώς, αλλά για να βγάλουν τη νοστιμιά τους, και τα πετάμε) και τον αδειάζουμε σε άλλη, καθαρή κατσαρόλα. Παίρνουμε 300 ml από αυτόν τον ζωμό και τον αφήνουμε στην άκρη.Σε ένα μπολ χτυπάμε με το σύρμα (ή το μίξερ χειρός) τα αυγά με τον χυμό των λεμονιών, μέχρι το μείγμα να γίνει σαν αραιή, λεία κρέμα.Προσθέτουμε πολύ αργά τα 300 ml ζεστού ζωμού που αφήσαμε στην άκρη, χτυπώντας συνέχεια, και στη συνέχεια αδειάζουμε το όλον στην κατσαρόλα με τον υπόλοιπο ζωμό. Ζεσταίνουμε σε χαμηλή φωτιά, ανακατεύοντας συνέχεια – όσο το κάνουμε αυτό, η σούπα δένει ολοένα και πυκνώνει σε πλούσια κρέμα. Προσέχουμε μην παραζεσταθεί, γιατί θα κόψει το αυγό. Αν έχουμε θερμόμετρο, μετράμε τη θερμοκρασία και φροντίζουμε να μην ξεπεράσει τους 80-81°C: από εκεί και πάνω, τα αυγά πήζουν και θα γίνουν σαν κομματιασμένη ομελέτα.Μοιράζουμε τη σούπα στα πιάτα και σερβίρουμε.
Αυγά,Κοτόπουλο,Λεμόνι